Oct 31,2017
నూతన గరిష్టాలకు సెన్సెక్స్‌
ముంబయి: దేశీయ స్టాక్‌ మార్కెట్లలో లాభాల పరుగు కొనసాగుతోంది. ప్రభుత్వ రంగ బ్యాంకులకు అదనపు మూలధనం సమకూర్చనున్నామని గత వారం కేంద్రం చేసిన ప్రకటన మార్కెట్లలో ఇంకా జోష్‌ను నింపుతూనే ఉంది దీనికి తోడు అంతర్జాతీయంగా అందిన అనుకూల సంకేతాలు మార్కెట్‌కు దోహదం చేశాయి. ఈ నేపథ్యంలోనే సోమవారం బీఎస్‌ఈ సెన్సెక్స్‌ 108.94 పాయింట్లు పెరిగి 33,266.16 పాయింట్లకు చేరింది. మరోవైపు ఎన్‌ఎస్‌ఈనిఫ్టీ 40.6 పాయింట్లు రాణించి 10,363.65 పాయింట్ల వద్ద ముగిసింది. ఇంట్రా ట్రేడింగ్‌లో సెన్సెక్స్‌ 33,340 పాయింట్ల నూతన గరిష్టాలను తాకింది. కొన్ని రంగాల్లో మదుపర్లు లాభాల స్వీకరణకు మొగ్గు చూపినప్పటికీ నాలుగో సెషన్‌లోనూ మార్కెట్లు పెరగడం విశేషం. రంగాల వారిగా బీఎస్‌ఈలో కన్జూమర్‌ డ్యూరెబుల్స్‌ 2.39 శాతం, రియాల్టీ 2.06 శాతం, ఆయిల్‌ అండ్‌ గ్యాస్‌ 1.1 శాతం, మౌలిక వసతులు 1.1 శాతం చొప్పున రాణించి మార్కెట్లకు మద్దతుగా నిలిచాయి. మరోవైపు ఎఫ్‌ఎంసీజీ సూచీ 0.42 శాతం, లోహ సూచీ 0.17 శాతం చొప్పున తగ్గాయి. సెన్సెక్స్‌లో లుపిన్‌ 2.67 శాతం, ఓఎన్‌జీసీ 1.69 శాతం, భారతీ ఎయిర్‌టెల్‌ 1.59 శాతం, డాక్టర్‌ రెడ్డీస్‌ 1.57 శాతం, టాటా మోటార్స్‌ 1.34 శాతం చొప్పున పెరిగి అధిక లాభాలు సాధించిన స్టాక్స్‌ వరుసలో వాటిలో ముందు నిలిచాయి.
మీ స్నేహితులకు రికమెండ్ చెయ్యండి